Eleki Krónika - 2005. május

Kedves Olvasó!
Talán Önnek fel sem tűnt,hogy van ,vagy sem főszerkesztője a kedvenc havi lapjának. Ez valószínűleg azért van így ,mert a szerkesztőség jól végezte munkáját. A jelenlegi szerkesztőség Elek város lakói számára kíván közérdekű információkat, döntéseket ,eseményeket közvetíteni havonta egy alkalommal, amelyek a lakosság többségének fontos és hasznos. A szerkesztőség arra törekszik , hogy lehetőleg minden korosztályhoz megtalálja az utat, a híreket eseményeket tényszerűen és természetesen építő kritikával illetve, ha kell elemzéssel ellátva hozzuk a nyilvánosság tudomására. Azt gondoljuk, hogy rajtunk kívül sokan vannak városunkban akik tudnak , vagy szeretnek írni ezért azt kérjük akinek van mondanivalója közössége számára az csatlakozzon a szerkesztőség munkájához. Amennyiben csak a szerkesztőség munkájához, vagy munkájáról kívánnak véleményt nyilvánítani, olyan információ birtokában vannak, amit szeretnének megosztani a város nyilvánosságával kérjük írják le telefonáljanak esetleg keressék meg a főszerkesztőt.
CÍMÜNK:„REIBEL MIHÁLY” VÁROSI MŰVELŐDÉSI KÖZPONT, ELEK KOSSUTH U. 13. Tel: 06/20/212-97-03
Email: elek.argyelan.gyorgy@telehaz.hu

Az áprilisi ülésen történt
Az április 25-ei ülésen a képviselő-testület meghallgatta az EVI Kft. beszámolóját, amit a könyvvizsgáló is jogszerűnek tartott.
Utána a képviselők a város elmúlt évi pénzügyi helyzetéről tárgyaltak, és megállapították, hogy az sikeresnek tekinthető, hisz pl. egy kis pénzösszeg még maradt is.
Ezt követően elfogadásra kerültek a városi üzemeltetésű intézmények / óvoda, általános iskolák/ szervezeti és működési szabályzatai, majd elfogadták a közbeszerzési szabályzatot, amire az önkormányzatokat 2003 óta különben kötelezték is.
Ismét napirendi pontként szerepelt egy esetleges eleki bölcsőde létesítésének a lehetősége is, de döntés még most sem született, hisz majd ismét vissza fognak rá térni.
Ezek után úgy módosították a szociális tárgyú rendeleteket, hogy pl. hátralékfizetés esetében is segíthessen az önkormányzat a rászorulóknak.
Ezen az ülésen a képviselők támogatták a Motto Mark Bt. azon kérését, hogy parkolókat építhessen pl. az egykori piac egy részén.
Döntés született arról is, hogy a következő utcák esetében történik útépítés: Kölcsey, Táncsics /egy része/, a Kossuth utca vége, a Vasút sor utáni területen pedig zúzott kővel fogják borítani az utakat.
Arról viszont most nem született döntés, hogy Elek csatlakozzon-e a gyulai központú orvosi ügyeleti rendszerhez /Egy későbbi ülésen ismét foglalkoznak ezzel a kérdéssel is./
A zárt ülés előtt azonban a képviselők még támogatták a Radváni György Középiskola azon irányú kérését, hogy vegye bérbe a román iskola két tantermét.
Május 3-án és 10-én rendkívüli üléseket tartottak, amikor is különböző pályázati kiegészítésekkel foglalkoztak.
Rapajkó Tibor

Elkészült az informatikai szaktanterem
Az eleki önkormányzat támogatásában részesített pályázata alapján a HU 2002/000-315.01.05 és a HU 2003/004-347-000-05-04 számú “INFORMÁCIÓS TECHNOLÓGIA AZ ÁLTALÁNOS ISKOLÁKBAN” című Phare program megvalósításához tartozóan a közbeszerzési eljárásban nyertes BÓLEM Kft. mint kivitelező munkájával elkészült a Dr. Mester György Általános Iskola Lőkösházi út 17-19. szám alatti épületében az informatikai szaktanterem és a számítástechnikai hálózat.
A beruházás közel 26 millió forintba került. A kivitelező 2005. március 1-én kezdte meg a munkákat és 2005. április 29-én jelezte az önkormányzat felé, hogy azzal elkészült.
A két hónap alatt az iskola volt könyvtár épülete megszépült és azt a 21. század iskolájához tartozónak tekinthetjük.
Az építés magába foglalta a következőket: Az épület tetőfedésének teljes felújítását, a nyílászárók szükség szerinti cseréjét, de az utcafront felől a nyílászárók megújultak.
A homlokzat és a belső falazatok szükség szerint javítva és újra festve lettek. A belső munkálatok során a padozat cseréje is megtörtént, valamint a vizesblokkban akadálymentes WC-ék lettek kialakítva. Elmondható, hogy ez az épület az elsők közé tartozik, ahol teljes és szakszerű akadálymentesítése megtörtént. A belső munkálatokhoz tartozik az is, hogy álmennyezet kialakításával a belső tér is megújult és esztétikailag szép lett. A tantermekben kézmosók lettek elhelyezve a szükséges tartozékokkal együtt. A villanyszerelési munkálatokkal a belső megvilágítás a vonatkozó előírásoknak megfelelő mértékű lett. 
A szaktanterem kialakítása magába foglalja azt is, hogy az ide elhelyezendő számítástechnikai eszközök megfelelő hálózatba kapcsolása elérhető legyen. Ugyanakkor az a kivitelezés nem csak az informatikai szaktanteremre korlátozódott, hanem magába foglalta az iskola egész épületének számítástechnikai hálózatba kapcsolásának kiépítését is. Ezeket a munkálatokat főként abban az időszakban végezték, amikor tavaszi tanítási szünet volt.
A projekt menedzsment részéről Bajaczán Mihály végezte a műszaki ellenőri feladatokat.
A kivitelező elkészültének bejelentése után a műszaki átadás-átvételi eljárás során a műszaki ellenőr meghívta az ÁNTSZ, a tűzoltóság, az I. fokú építés ügyi hatóság, a kivitelező, az építtető képviselőit, valamint az építési munkálatok tervezőjét, Krausz József építész tervezőt.
2005. május 10-én került sor az épület bejárására és a hatóságok képviselői valamint az építtető és egyéb meghívottak észrevételeket tehettek. Az észrevételek pozitívak voltak a kivitelező felé, mivel a munkálatok elvégzését szakszerűnek találták és hiányosságok nem merültek fel – tudtuk meg Bajaczán Mihálytól.
A szaktanterem lassan berendeződik, mivel a bútorokat az iskola már megrendelte és az önkormányzat projektjének keretében a számítástechnikai eszközök közbeszerzési eljárása folyamatban van – mondta el Lénárt Istvánné projektmenedzser.
- PRO CIVITATE Bt. -

Őszintén a rákról
Legnagyobb ellenségünk a RÁK. Nem tehetjük meg önmagunkkal, szeretteinkkel szemben, hogy homokba dugjuk a fejünket. Hallani sem akarunk róla, mintha nem is létezne. Pedig az idejében felismert daganatos betegség gyógyítható.
2005. április 29.-én Eleken megalakult a Magyar Rákellenes Liga Helyi Szervezete.
Az alakuló ülés levezetője: dr. Vígh Károly volt.
Először Pluhár László Polgármester Úr köszöntötte a meghívott vendégeket: Dr. Baráth Borbálát a Rákellenes Liga Országos Egyesületének jogi képviselőjét és Rozványi Balázs gazdasági igazgatót.
Ezt követően Pluhár László Polgármester Úr megragadta az alkalmat arra, hogy tájékoztassa a megjelenteket, arról hogy az ÁNTSZ 800 Eleki nő részére küldött ki meghívót emlőszűrő /mammográfiai/ vizsgálatra. A nők körében ez a fajta tumor a legjellemzőbb de, ha idejében, „elcsípik” még a kezdeti időszakában, megállítható a rosszindulatú sejtek túlszaporodása. Felhívta a megjelentek figyelmét arra, hogy minden érintett a saját egészsége érdekében menjen el a szűrésre. 
Ezt követően Dr. Baráth Borbála üdvözölte a megjelenteket, ismertette a Rákellenes Liga munkáját, terveit, célkitűzéseit:
Az Egyesület a társadalom segítségével támogatja a Rák megelőzését, korai felismerését és a gyógyítás folyamatát. Összehangolja az ezirányban dolgozó szervezetek munkáját, képviseli a magyar rákellenes mozgalmat mind hazai, mind nemzetközi fórumokon.
Segítséget nyújt a betegség pszichés elviseléséhez,lehetőségeik közül pl. a Magyar Rákellenes Liga „Együtt a rák ellen” lelki segélyszolgálatával 06-80/505-675 zöld (ingyenes) telefonszámon hívható hétfőtől szombatig 9-től 21- óráig.
Az Egyesület cél szerinti juttatásai bárki által megismerhetők, és közhasznú szolgáltatásaiból bárki részesülhet.
Rozványi Balázs gazdasági igazgató Úr tájékoztatójából: a Rákellenes Liga Országos Egyesülete évente 50.000.-Ft.-al segíti a helyi szervezeteket. A tagdíj évente a nyugdíjasoknak 300.-Ft, aktív dolgozóknak 600.-Ft. Pályázati lehetőségek felkutatásába is szívesen nyújt segítséget.
A helyi szervezetek a befolyt tagdíjból és az országos egyesülettől kapott éves támogatásból 
önállóan gazdálkodhat és azt felhasználja.
A nagy létszámban megjelent érdeklődők a Magyar Rákellenes Liga Helyi Szervezetének elnökének- egybehangzó szavazással-, Tóth Gyöngyit választotta meg.
Gratulálunk a megválasztáshoz és jó munkát kívánunk.
A frissen választott elnök asszony első nyilatkozata. Ezúton is szeretném megköszönni a tagság bizalmát akik erre a nem könnyű feladatra bizalmat szavaztak nekem. Egészségügyi és szociális szakemberként számomra ez a terület nem teljesen ismeretlen ,hiszen a napi munkám során közvetve ill. közvetlenül találkozom emberi sorsokkal és az ezzel együttjáró megoldásra váró sokszor megoldhatatlannak tűnő problémákkal is. Mindazt a szakmai tapasztalatot és azt a kialakult ismeretrendszert amelyet a csoport és ezen belül a tagság érdekeit szolgálja,azt igyekszem elmélyíteni, ill. újakat kialakítani.
Mik a következő terveid?Az alakuló ülésen a tagság megválasztotta a vezetőség tagjait, akikkel együtt igyekszünk megvalósítani a célkítűzéseinket. A munkatársaim: Gura Anett, Nedreu Dávidné, Poszt Ferencné, Baráthné Sztán Henrietta, Uhrin Tamásné, Rostás Lajosné.
A vezetőség dolgozik a munkaterv kidolgozásában, de szívesen várunk véleményt, javaslatot, betegtől, hozzátartozótól, együttérzőktől. Ennek érdekében 2005. május 20.-án 14 órai kezdettel az Idősek Otthonában taggyűlést hívtunk össze, ahol lehetőség lesz az új tagok belépésre és az éves munkatervhez a tagság részéről javaslattételre, ötletek,vélemények elmondására is. Hiszen ez a csoport csak akkor működik, ha olyan célokat valósít meg amelyek a mindennapokban megvalósíthatók számunkra és azzal eredményt érünk el. Az eredmény ez esetben nem feltétlenül embertömeget jelent, lehet hogy csak 1-2 embernek eredmény, de számukra az jelentős lesz.
Terveink már vannak mint például az, hogy a betegek érdekében szakorvosokat keresünk fel, előadásokat szervezünk, tájékoztatás nyújtás a gyógyászati lehetőségről. Házi orvosaink támogatásával az eleki szakképzett ápolók összefogásával segítséget nyújtunk a beteg- ápolásba, ezzel mintegy szabadsághoz juthat az „elfáradt” hozzátartozó is. Javaslatot kaptunk kerékpártúra, majd kirándulások szervezésére is.
Az országos Egyesületnél lehetőség van arra is, hogy a helyi szervezeteken keresztül bizonyos gyógyszerek, táplálék kiegészítők, gyógyászati segédeszközök térítési díjához támogatást kérjünk, egészségnevelő kiadványokkal lássuk el a tagjainkat az érdeklődőket. Itt köszönöm meg meghívott vendégeinknek, hogy elfogadták meghívásunkat és részt vettek alakuló ülésünkön..
Kik lehetnek a helyi szervezet tagjai?
A cél szerinti tevékenység az egészséges és a rákbetegek érdekében folyik. Igy tagja lehet a csoportnak bárki ill. a bármilyen módon érintettek, barátok, segítő szándékú ,érző szívű emberek. Szeretettel várunk mindenkit tagjaink közzé!
A RÁK leghatásosabb gyógyszere a SZERETET.
Mert még a RÁK sem képes:- Felemészteni a békességet- Elhallgattatni a barátságot- Legyőzni az ember lelkét- Meghiúsítani a reménységet- Összetörni a bizalmat- Megbénítani a szeretetet.
Rostás Lajosné

Fórum a szakiskolában
A Békés Megyei Radványi György Középiskola Szakiskola és Kollégium adott otthont a május 9-én megrendezésre került Kistérségi Szakoktatási és Vidékfejlesztési Fórum című rendezvénynek. A szép számmal érkezett vendégeket Zámbó András igazgató úr köszöntötte. Külön üdvözölte dr. Perjési Klára asszonyt, Gyula város polgármesterét, a Kistérségi Társulás elnökét, Törökné Rácz Erzsébet asszonyt, a Békés Megyei Agrárkamara titkárát, dr. Mike Zsolt urat a Növényegészségügyi és Talajvédelmi Állomás igazgatóját, Pluhár László urat Elek város polgármesterét és Simon Mihály nyugalmazott iskolaigazgatót.
Pluhár László köszöntőjében megemlékezett a 60 évvel ezelőtti történelmi eseményekről, szól arról is, hogy Elek városát milyen tragikusan érintette az Ukrajnába hurcolt emberek sorsa, milyen soha be nem gyógyuló sebeket ejtettek e kitelepítések. Dr. Perjési Klára gratulált a programsorozat elindításához, majd szólt az Európai Unióhoz való csatlakozás fontos feladatairól, az agrárpolitika fontosságáról. Simon Mihály nyugalmazott igazgató a „Szakoktatás múltja és jelene Elek városában” címmel tartott előadást. Ezután a tanácskozás szekció üléseken folytatódott. Törökné Rácz Erzsébet az Európai Uniós csatlakozás várható békés megyei hatásairól, dr. Mike Zsolt a növényvédelem aktuális kérdéseiről, Zámbó András az agrártámogatás aktuális kérdéseiről tartott ismertetőt. A második szekcióban a vadászat- vadgazdálkodás aktuális kérdéseit vitatták meg. A gödöllői Szent István Egyetemről dr. Heltai Miklós a vadkárról, Páskai Sándor a Békés Megyei FM Hivatal osztályvezetője a megye vadgazdálkodásáról tartott ismertetőt. A harmadik szekcióban az igen népszerű lótenyésztés, lovassport volt a téma. Előadást tartott a törzstenyésztésről Boros Ferenc szakreferens, az Országos Mezőgazdasági Minősítő Intézettől, Perei Gábor versenybíró, „A lovassport feltételrendszeréről”, Perei Gáborné mérnök-tanár „Az állategészségügy helyzetéről” címmel. A szünetben dr. Perjési Klára megnyitotta az iskola aulájában kiállított fotókiállítást, melyeket a gyulai Székely Aladár Fotóklub tagjai készítettek.
Lantos Mihályné

Európa-Nap a Dr. Mester György Általános Iskolában
2005. május 9-én Európa–Nap volt az általános iskolában. A rendezvényt egy hetes előkészület előzte meg. Igyekeztünk minden korosztálynak életkorának megfelelő tartalmas elfoglaltságot találni. A rendezvények több helyszínen zajlottak, a tanítók, tanárok lelkesen vettek részt az előkészítő és lebonyolító munkában. Intézményünk minden dolgozója kivette részét a rendezvény sikeres megvalósításában.
Az elsősök 8-10–ig az Uniós tagállamok zászlóit készítették el. Nem kis munka volt, gondoljunk csak Nagy- Britannia, Ciprus, Görögország zászlóira, - de megoldották a feladatot.
Tíz órakor elsőseink a Polgármesteri Hivatal előtt találkoztak – a kész zászlókat a városháza előtt helyezték el. Ezt követően a Reibel Mihály Művelődési Központhoz mentek, ahol délig játszóházi foglalkozáson vehettek részt. / agyagozás, gyöngyözés, nyaklánckészítés /
Másodikosaink “azt vették a fejükbe”, hogy ezen a napon origami papírból 1000 db. darvat fognak meghajtogatni. A célkitűzésüket – nem kis munkával sikeresen megvalósították.
A daru egyébként az egészség, a boldogság, a békesség jelképe. Ezért is döntöttek úgy, hogy a „kész madárkákat„ felfűzik, és elviszik Elek város közintézményeibe – had szálljon ez az „áldás” mindannyiunkra. Tanulóinkat az intézményekben nagyon kedvesen fogadták, amit ezúton köszönünk meg. Másodiko- saink számára ezen a napon még daltanulás, és a „Népek játékai” programok is - kedvelt elfoglaltságot jelentettek. 
Harmadikosaink program- juknak : „Megy a vonat az Unióba„ címet adták. Színes kartonból 25 kocsiból álló szerelvényt terveztek, minden kocsi egy-egy uniós országgal ismertetett meg képekben. A gyűjtőmunkában derekasan kivették a részüket – tanítók, tanulók, szülők egyaránt.
A negyedik évfolyam tanulóin keresztül megismer- hetjük az Uniós országok – földrajzi, gazdasági, kulturális, jellemzőit, érdekességeit.
A felső tagozatosok három helyszínen végezték munkájukat.
„A csoport” osztályonként 5-5 fős csoportok versenyeztek a kistornateremben megtartott „Európa a mi hazánk” - szellemi vetélkedőn. 
A 10 csoport – előzetesen felkészülési anyagot kapott „amit az UNIÓRÓL tudni illik„ címmel.
A vetélkedőn a következő eredmények születtek: I. „Franciaország” /5.c./ 46 pont, II. „Németország” /7.b./ 45 pont, III. „Olaszország” /5.a./ 36 pont. A legfelkészültebb tanulók: Bellon Bence (5.c.), és Váradi Beáta (7.b.)
De, hogy a felkészültségben nem volt hiány, mutatják a további eredmények: IV. „Hollandia” / 7.a. / 35 pont, „Svédország” /6.c./ 35 pont, „Magyarország” /8.c./ 35 pont, V.„Nagy-Britannia” /6.b./ 34 pont, VI.„Spanyolország”/ 8.a./ 33 pont, VII.„Belgium” /5.b./ 28 pont, VIII.„Görögország” /6.a./ 19 pont.
„B csoport” osztályonként 10-10 fő ügyességi vetélkedőn vett részt a sportcsarnokban. Az ügyességi feladatok mellett „uniós” alapismereteket is számon kértek a helyszínen. 13 csapat mérkőzött itt, egy csapattal a román iskola is képviseltette magát.
Eredmények: I. 5.a. osztály, II. 5.c osztály, III. Román Iskola, IV.8.a. osztály.
„C csoport” osztályonként 5-8 fő – zászlókészítésre vállalkozott a II. emeleti rajz és kémiateremben.
Az összegyűlt 70 gyermek és irányítóik azt a célt tűzték ki, hogy 2 óra alatt a lehető legtöbb Eu. uniós ország zászlaját készítik el, amelyeket ezt követően feltűznek – és három irányba /Elek-Lökösháza- Kétegyháza/ kiviszik az „ELEK” táblához kerékpárral, hogy a városba érkezők láthassák – Európa nap volt Eleken.
A nap zárásaként a tanulóink jutalmakat, ajándékokat vehettek át. Csokoládét, melyet az önkormányzattól kaptunk, informatikai eszközöket – melyet Rédei Zoltán képviselő ajánlott fel. játékokat melyet a pályázati összegből vásároltunk. /Köszönjük!/
Kellemes meglepetés volt az Eleki Gyermekeinkért Alapítvány és a Kulturális Bizottság ajándéka, a kerékpárra szerelhető elemes villogó, melyet minden eleki általános iskolás megkapott. Reméljük, gyermekeink biztonságos közlekedését fogja segíteni ez az ajándék!
A tanulók nevében köszönöm meg az ajándékokat, köszönöm a tantestület tagjainak, hogy emlékezetes Európa-napot szereztek gyermekeinknek!
Lénárt Istvánné

Települési parlament Eleken
2005. április 28-án az eleki Reibel Mihály Művelődési Központban Arnóth Sándor országgyűlési képviselő /Fidesz/ faluparlamentet, pontosabban települési parlamentet hívott össze. A mostani rendezvény fórumot biztosított Elek, Gyula, Kétegyháza és Lökösháza érdeklődő polgárai számára.
Már a meghívó szövege is sokat ígérő volt: “Fontos, hogy a vidéken élő lakosság is megfogalmazhassa és elmondhassa elvárásait igényeit a mindenkori vidéki léttel összefüggésben, s feltehesse azokat a kérdéseket, amelyekre választ vár. Lényeges, hogy elmondhassa mindenki, melyek azok a gondok és megoldandó problémák, amelyekre a politikusok a maguk eszközeivel megoldást kell találniuk a településeken, a megyékben és országosan.”
A jelenlévők nem csalódtak, mert ezek a megfogalmazott szép elvek nagyon korrekt módon tényleg megvalósultak!
A települési parlament megkezdése előtt sajtótájékoztatót tartottak a fórum szervezői a médiának, vagyis az MTI-, a Sarkad Tv-, az Elek Tv-, illetve az Eleki Krónika jelenlévő munkatársainak. Először Tóth Imre térségi országgyűlési képviselő /Fidesz/ beszélt arról, hogy miért fontos ilyen fórumot rendezni. Elmondta azt is, hogy megyénkben ez a második ilyen jellegű rendezvény a mezőgyáni után, a fő téma a mezőgazdaság lesz, mert itt komoly problémák vannak, hisz pl. Németh Imre sem önként mondott le. Szólt arról is, hogy nehéz kommentálni a magyar miniszterelnök minapi gyulai kijelentését, vagyis azt, hogy Békés megyében csak akkor épülhet meg a 44-es főút, ha minden más támogatásról lemond a megye! A képviselő feltette azt az ironikus kérdést is, hogy akkor másutt miért nem mondott ilyet a miniszterelnök, de mi lesz azokkal, akik nem a főút mellett élnek? A fórumon Pluhár László polgármester a miniszterelnökkel történt találkozásra hivatkozva bejelentette, hogy a kormányfő visszavonta ominózus kijelentését, és ezzel egyidőben bejelentette, hogy kihelyezett kormányülésen május 20-án Gyulán újratárgyalják a megye fejlesztési lehetőségeit.
Utána Arnóth Sándor beszélt arról részletesebben, hogy mi az úgynevezett faluparlamentek összehívásának a háttere: Orbán Viktor vetette fel ezt az ötletet 2005. február 5-én Pocsajban /Hajdú-Bihar megye/, és őt kérte fel ezeknek a megszervezésére. Külön kiemelte, hogy ezeknek a fórumoknak mi a feladatuk. A legfontosabb: helyi szinten elmondani a problémákat /pártállástól függetlenül/, amit tovább kell vinni egy magasabb szintre, amelyekből törvénytervezet, de akár törvény is lehet. /Korábban mindenki olyan programot készített, amelyből “csak” az így megfogalmazódott igények hiányoztak./ Egy dologra viszont nem kerülhet sor, az ígérgetésre, mert ebbe másuk már belebuktak!
A sajtótájékoztató végén Tolnai Péter megyei képviselő, a Fidesz eleki elnöke arról beszélt, hogy Békés megye milyen rossz helyzetben van. A Fidesz fontosnak tartja, hogy meghallgassa az emberek problémáit.
A fórum a díszteremben folytatódott. A gondolatébresztő beszédek elhangzása után következtek a hozzászólások. Eleken problémaként ezeket a fontosabb dolgokat vetették fel: A mezőgazdaságból nagyon nehéz megélni Békés megyében is. Tíz évvel ezelőtt még évente tízezer sertést szállítottak el Elekről, de manapság csak ennek a töredékét! Valamit tenni kellene emiatt. Fel kellene újítani a Farkashalom és Elek közötti közutat. Élhető feltételeket kellene biztosítani olyan településeken is, ahol pl. a népesség csökken. /Németországban számos jó példa van erre./ A beltéri utakat nem csak Elek központjában kellene fejleszteni. Május elsejétől egy esetkocsival kevesebb áll szolgálatban Gyula térségében, ami sok ember életét veszélyeztetni fogja!
Az elhangzottakra a parlamenti képviselők is reagáltak. Tóth Imre többek között elmondta, hogy a problémák egy része azzal magyarázható, hogy 1994-98-ban Békés megyében eladták pl. a cukorgyárakat, malmokat, de eddig még senki sem oldotta meg a tönkretett egykori tsz-tagok problémáit sem. Belterületi utak építése pedig manapság szinte lehetetlen, mert nevetségesen kevés pénzre lehet beadni pályázatot!
Arnóth Sándor pedig azt emelte ki, hogy a magyarság számára több mint ezer éve megélhetést jelent a mezőgazdaság, akkor most miért nem tudunk megélni belőle? Szerinte most hazánkban nem reformokra, hanem újjáépítésre van szükség!
A Fidesz által rendezett fórumon a mostani kormányoldal helyi képviselői is elmondták véleményüket, mint pl. Pluhár László eleki polgármester is. Nagyon kellemes hangulatú párbeszéd alakult ki a jelenlévők között, ami igazán példamutató lehet mások számára is. Ez talán azzal magyarázható, hogy a jelenlévők egyetértettek abban /is/, hogy pártállástól függetlenül meg kellene szabadulni azoktól a közéleti emberektől, akik minden szempontból tisztességtelenek!
A fórum része volt a köztársasági elnökválasztásról szóló, a Fidesz által szervezett szimpátiaszavazás is, mellyel többen éltek is.
Rapajkó Tibor

Mese, kicsit másképp…
Peroska és az ordas
Egyszer régen, amikor a hülyét még pontos jével írták, volt egy város, Bivalyröcsöge. Ott élt egy kislány, aki olyan sokáig járt sötétkék sapkában, míg a sapka rá nem gyógyult a fejére. Így a kislányt elnevezték Peroskának. 
- Eriggy, te jány, el a te anyádhoz, a nagyhoz, osztán vigyél neki borot meg egy kis répás kalácsot, de nehogy megint a rendőr hozzon haza.! Na erre Peroska betette a kosarába a borot meg a répás kalácsot, aztán zsebre vágott egy marék posztinort, hátha lesz valami, és elindult a nagy útra. Úgy gondolta, hogy ávtág az erdőn, mint részeg kamionos a birkanyájon, de ahogy beért az erdőbe, ráköszönt a depresszió: -Jó napot kívánok! Hová lesz a séta te nagyon mulya? -Pro primo először is ne ijesztgess, mert szívinflációt kapok. Pro primo másodszor pedig nem vagyok mulya, hanem Peroska. -szólt a hősnő.
- Te Peroska, nincs is kosarad!
- Ó, én nagyon mulya, hát nem otthon felejtettem! –csapott a homlokára, és már rohant is érte haza, hogy csak úgy porzott lába alatt a dübörgés. 5 perc alatt hazaért , pedig verte a víz, mint tavasszal a hóembert. Az anyja is persze úgy elverte, mint szikvizes a paripáját, és rákiáltott kígyót is meg békát is. Sietett hát vissza az erdőbe. Mázlija volt, mert épp akkor ért a megbeszélt helyre, amikor a sűrűből előbucskázott a bozontos lompú.
- Sárkányfüvet tessék! Friss, meleg a sárkányfű – kiabálta fennhangon. Erre Peroskát megint leverte a víz, mert azt hitte, hogy eltévedt, s egy másik mesében van, amikor az ordas megszólította: - Peroska bajtársnő, jelentkezem! Jelentem, az eltelt szolgálati időm alatt esemény nem történt. Figyelési terepszakaszomon az erdei kisúttól a nagymama házáig terjed. Ellenséges vakondtúrást nem észleltem.
- Szerbusz, farkancs! –mondta a kislány a diszkózás szabályainak betartása mellett. 
- Hová mécc, Peroska, csak nem a nagymamához? –érdeklődött az ordas.
- Gratulálok, elsőre kitaláltad! Jöhet a kétforintos kérdés.
- Aztán mi a nyüvet viszel a kosaradban?
- Viszek neki borot meg répás kalácsot.
- Aztán nem félsz, hogy bedarál a hegyi rém?-tapogatózott a rossz szándékú, de Peroska a kezére csapott.
- Nem, mert nálam van a nuncsákóm. - mondta, s lefejelte amazt, mint teknőtlen béka a földiepret. Mire a farkancs magához térült, Peroska már majdnem célhoz ért. Ezért az ordas rettenetesbe kapcsolta magát és egy pillanat alatt a nagymama házához ért. Bekopogott.
- Ki az? –hallotta bentrül.
- A NYEST APÓ, a NYEST ANYÓ és a kis NYEST –felelte, s abban a pillanatban már benn is termett. Odaugrott az ágyhoz, és bekapta a nagymamát lázmérőstül, tundrabugyistul, sőt még a köszméteszedő cipőjét is lenyelte. Gyorsan felhajtotta rá a lábvizet, s bebújt az ágyba, m4ert már Peroska igen közel járt. Meg is jött pár percen belül. 
- Szia, nagyi! Hoztam egy kis piát. –mondta vidáman, s hirtelen ledöbbenődött: döbb - döbb!
- Nagyi milyen betegséged van neked? Akkora lett az orrod, hogy szerintem ki kell menni a tisztásra, ha meg akarsz fordulni.
- Sajnos az áremelkedés miatt már annyit lógattam az orrom, hogy megnyúlt.
- A szemed meg akkora, mint egy szabadnapos teniszlabda.
- Azért kislányom, hogy jobban lássalak.
- A füled meg akkora, hogy a denevér éhen halna mire kitalálna.
- Igen, Peroska, hogy jobban halljalak.
- A szád meg akkora, mint egy kitaposott kozáksapka.
- Hogy jobban bekaphassalak-mondta, s be is kapta, mert már unta a dumáját. Utána magára húzta a paplant, s nagy horkolások közepette elszunnyadt. Olyan hangosan horkolt, hogy a közelben bóklászó részeg erdőkerülő azt hitte, a nagymama most fűrészeli le az ágy lábát, hogy mélyebben tudjon aludni. Be is kukkantott hozzá, hogy segítsen neki. Meg is döbbenődött ám iszonyúan, amikor az ágyban nagymama helyett Romulus és Rémus anyját pillantotta meg.
- Na, te gonosz farkancs, nem vagy te olyan erős, mint büdös –mondta, és orrba vágta, mint vakondokot a rotációs kapa. Utána felvágta a gyomrát és kisegítette belőle a nagymamát és Peroskát. Aztán telerakták a gyomrát ER-GO lemezekkel, s összevarrták. Ebbe az ordas bele is döglött.
Azt mesélik, hogy valamivel később egy másik ordas újra csak próbálkozott Peroskánál, de ő már gyors- és géplakatosként dolgozott a bivalyröcsögei textilfonónál.
Itt a vége, fuss el véle
REMIK

Tündoszkóp
Kos (03.21.-04.20.): Már megint fejjel mész a falnak. Belehalnál ha egy kicsit gondolkodnál is mielőtt cselekszel?
Bika (04.21.-05.20.): Hűtsd le magad, öregem! Ne ugass le másokat, nem vagy te kutya.
Ikrek (05.21.-06.21.): Miért akarsz mindenáron másokra hasonlítani? Még az ikreknek is van saját egyéniségük. Hasonlíts inkább csak magadra.
Rák (06.22.-07.22.): Olyan vagy mint a fajtád. Nemhogy tovább mennél, inkább meghátrálsz. Mitől félsz? Húzz bele, mert ha így haladsz nagyon le fogsz maradni!
Oroszlán (07.23.-08.23.): Nézz szét a saját házad táján és tedd rendbe magad. Rád férne egy alapos tisztálkodás, mert oroszlán szagod van.
Szűz (08.24.-09.23.): Még ebben a hónapban is az maradsz, nincs hímnemű egyed a láthatáron.
Mérleg (09.24.-10.23.): Kicsit elveted a sulykot. Mérlegelned kéne a dolgokat. Nem mindig neked van igazad.
Skorpió (10.24.-11.23.): Mivel a te farkad a leghosszabb, ne lóbáld, mert még pofán vágod vele saját magadat.
Nyilas (11.24.-12.21.): Elég szúrós hangulatban vagy mostanában. Nyugodj le és tartogasd az energiád a nehezebb napokra.
Bak (12.22.-01.20.): Ne pattogj állandóan! Ülj le! Nyugodj meg és lazíts egy kicsit a cipőfűzőn! Hidd el jót fog tenni.
Vízöntő (01.21.-02.19.): Betelt nálad a pohár. Mi lenne ha kicserélnéd egy nagyobbra, mielőtt mindent elönt a víz?
Halak (02.20.-03.20.): Te aztán igazán jó hangulatban vagy. Mondhatni, élsz, mint hal a vízben.
Turóczy Tündi

Rövid hírek a Dr. Mester György Általános Iskolából
4 fordulós német nyelvi verseny, 5.-6. évfolyam: I. Nán Éva 5.a, II.Gémes Péter 5.a, III.Kecskés Róbert 6.c. 7.-8.évf.: I. Fűr Anikó 8.c, II.Mező Adrienn 8.c, III. Kecskés Andrea 8.c
Fizika verseny: I.Fábián István 8.c, II.Varga Renáta 8.a és Halasi Vilmos 8.c, III.Nagy Eszter 8.a
Történelem verseny, 5.évf.: I. Pluhár Dóra 5.c, II.Bellon Bence 5.c, III. Nagy Bettina 5.c. 6.évf.: I. Lakatos Sándor 6.b, II.Van Viannen István 6.b, III.Vári Csilla 6.b. 7.évf.: I.Bellon Bálázs 7.b, II.Váradi Beáta 7.b., III.Szentgáli Zoltán 7.b.
Táncvizsga bál: 2005. május 27. 19.óra - Sportcsarnok.
Tálentum Alapfokú Művészeti Iskola /zene tagozat, színjátszó tagozat/ vizsga előadás: 2005. június 3., 18 óra - Reibel Mihály Műv. Közp. Tálentum - vizsga előadás /néptánc/ 2005.június 8., Sportcsarnok.
Ballagás és évzáró ünnepély 2005. június 17., 16 órakor ballagás - búcsú az iskolától, 17 órakor ballagási és évzáró ünnepély.
Lénárt Istvánné

Anyáknapi köszöntő
Májust írunk. A csodálatos májust. Virágba borulnak a fák, a természet új köntöst ölt, színpompába öltözik. Új élet veszi kezdetét. Az édesanyák is az új élet megtestesítői. Mindenkinek a saját édesanyja a legszebb legdrágább, legfontosabb. Lapunk ez alkalommal megkülönböztetett tisztelettel köszönti a város szélén lakó Nagy P. Imréné Zsuzsika nénit, őt látogattuk meg. Meghatottan, könnyeivel küszködve válaszol kérdéseinkre.
- Tudod régen kedveském óriási bűn volt a már pocakban lévő gyerektől, csak úgy megszabadulni. A Jó Isten 11 gyerekkel áldott meg.
- De, hogy bírtak olyan sok éhes szájat etetni?
- Rengeteget dolgoztunk, a párommal együtt, 5 hektár földet műveltünk, megtermett minden ami kell a konyhához, jószágot tartottunk. Most már nagyon sokan vagyunk, van 20 unokám és 2 dédunokám. Büszke vagyok rájuk, mindnyájan becsületes munkaszerető, emberek lettek. Az én gyerekeim közül egyik sem éhezett, mindegyiknek volt tisztességes ruhája. Ma már mindegyik gyerekemnek szép új téglaháza van, sokszor meglátogatnak, nem hagynak, magamra öreg napjaimban, jelenleg az unokámmal élek együtt. - Zsuzsika néni hirtelen elpityeredik. - Három fiamat is elveszítettem, ők fent a csillagok felett várnak rám.
- Zsuzsika néni, mit üzenne a mai fiatal édesanyáknak?
- Tudja az Isten, mit tesz, a sok gyerek felneveléséhez ad erőt, egészséget, és a holnap mindig szebb lesz, csak fel a fejjel.
- További jó egészséget, gyermekei, unokái aranyozzák be öreg napjait - köszöntünk el Zsuzsika nénitől.
Rostás Lajosné

Elek Város Fejlődéséért Közalapítvány
2005. évi költségvetése alapján a közbeszerzés tárgyait és a becsült értkeket figyelembe véve 9/2005 (IV.14.) sz. határozatával megállapította, hogy közbeszerzési eljárás lefolytatására nem köteles.
Bakos Ferenc, a kuratórium elnöke

Intézkedéseket vár a növénytermesztési ágazat
Békés megye mezőgazdasági termelésében meghatározó a hagyományos növények termesztése. A növénytermesztési ágazaton belül a legnagyobb részaránnyal (csaknem 70%) a gabonafélék részesednek. Ennek megfelelően a termelők anyagi helyzetét a gabonából származó árbevétel döntően befolyásolja. 
Az évek óta likviditási gondokkal küszködő termelők többségének anyagi helyzetét azonban 2004-ben megrendítette, hogy:
- a területalapú támogatásokhoz alig néhányan jutottak hozzá, a kifizetések egészen 2005.év március-áprilisáig elhúzódtak,
- a termelők nagy része nem rendelkezik raktár bázissal, emiatt közvetlenül aratás után – igen nyomott áron - volt kénytelen megválni terményeitől, jelentős árbevételtől fosztva meg gazdaságát,
- az alacsony piaci árakra tekintettel a termelők egy része az intervenciós gabona felvásárlásban bízva tároltatta terményeit, a felkínált 3.2 millió tonnából 2005. február végéig mintegy 90 ezer tonna lett kifizetve.
A gabona növények mellett az olaj és fehérjenövények alacsony piaci ára szintén probléma forrása. A megoldást jelentő területalapú kifizetésekhez ezen növények termelői sem tudtak idejében hozzájutni.
A gazdálkodók problémáira több megoldási javaslat is létezik:
- a területalapú támogatások nyomtatványainak helyes kitöltésének intézményesített segítése, az esetlegesen előforduló hibák és adminisztratív pontatlanságok gyors kiszűrése,
- kormányzati szándék a kifizetések határidőn belüli teljesítésére,
- a hazai intervenciós felvásárlások és kifizetések menetének felgyorsítása, határidőssé tétele,
- a termelői raktárépítési program pályázati határidejének felgyorsítása.
A kormányzatnak és agrár lobbinak összehangolt és hatásos lépéseket kellene érvényesítenie az Európai Unió szakhatóságai, legfőképpen a Gabona Irányító Bizottság irányában. 
Szükséges intézkedések:
- a magyar felajánlásból származó gabonaintervenciós készlet más EU tagállamban történő tárolásának megteremtése,
- szállítási támogatás biztosítása a tengeri kikötővel rendelkező országokkal szembeni fuvarhátrány kiegyenlítésére,
- a magyarországi búza és kukorica szabadpiaci és intervenciós készletéből történő külpiaci értékesítés kezdeményezése,
- a harmadik, EU-n kívüli államokból kedvezményes vámtételű kontingens behozatala csak abban az esetben történhessen meg, ha az Európai Unión belülről nem fedezhető az igény.
A fent felsorolt megoldásra váró problémák mellett továbbra is kardinális kérdés a birtokszerkezet. Okszerű gazdálkodást, mely felöleli a helyes talajművelést, tápanyag gazdálkodást, növényvé- delmet, környezetvédelmet, csak sok évre előrelátó gazdálkodással lehet megteremteni. Ehhez pedig olyan gazdálkodási biztonság szükséges, amelynek egyik alapja vagy a saját tulajdonú föld, vagy a stabil földbérleti jogviszony.
Szigorítani szükséges a földbérleti viszonyokat és díjakat. Gyakori az a bérbeadói magatartás, hogy évi bérleti díjként az évente adott teljes területalapú támogatást kéri. A bérleti díj egyben azt is jelenti, hogy ilyen összeg évente kiáramlik a mezőgazdaságból, és nem szolgálja a bővített újratermelést. Érdemes lenne adaptálni a francia földbérleti viszonyokat, ahol a bérleti díj kamara által történő előírásai minden bérbeadó és bérlő számára kötelező.
Gyakorlati problémát jelent a növénytermesztők, de az egész mezőgazdasági vertikum számára is az a pénzintézeti gyakorlat, amikor a hiteltámogatások jelentős részét a bankok kezelési többletköltségként elveszik a gazdálkodótól. Megoldást jelenthetne, ha egy nagy bank, szerződést kötve az állammal, kizárólagosan nyújtana kedvező kamatozású hiteleket a mezőgazdasági termelők számára.
Általánosságban elmondható az is, hogy a jelenleg növény- termesztéssel foglalkozók között nagyon alacsony arányú a megfelelő képzettséggel és gyakorlati ismeretekkel rendelkező szakember. Az oktatás és képzés, továbbá a szaktanácsadás állam általi kiemelt finanszírozása a jövőben is indokolt lenne.
Zámbó András szaktanácsadó

Egyházi hírek
Az Eleki Krónika 2005. májustól folyamatosan bemutatja valamennyi városunkban működő egyházat, egyházközséget és gyülekezeteket. A sorrendet a hívek, illetve tagok létszáma alapján határoztuk meg.
Először: Boldvai Antal katolikus főesperes Úrral beszélgettem.
Önmagáról szerényen csak annyit tart fontosnak elmondani a főesperes úr, hogy nem nagyon érzi jól magát .
A katolikus egyházközség híveinek száma: 2500 fő, tehát a lakosság majdnem fele. Az iskolában és a plébánián rendszeres hitoktatatást is tartanak, sajnálatosan csak a kisebb 6-10 éves korú gyerekek vesznek részt a hittan órákon. Az idős, beteg embereket rendszeresen látogatják, viszik az evangélium testet-lelket gyógyító üzenetét.
A főesperes úr a Szentírás szavaival, nyitott lenne lelki tanácsadásra - krízis helyzetben is -, bárki fordulhat hozzá, lelki gondjaival.
Az a szomorú tapasztalata, hogy városunkba nagy a lelki közömbösség.
A közeljövőben tartandó ünnepeik:
- Május 22. Szentháromság vasárnap: Atya, Fiú, Szentlélek Isten ünnepe
- Május 27. Úrnapja: Úrnapi-körmenet a templom körül.
A beszélgetést a főesperes úr jókívánságával fejeztük be:
Elek lakosságára kívánom a Jó Isten gazdag áldását, szellemiekben, lelkiekben és anyagiakban. Az Úr áldjon meg valamennyiünket.
Rostás Lajosné

Nyári népszokások
A Szentiváni tűzgyújtás (június 24 előestéje)
Június 24. előestéje volt a szertartásos tűzgyújtás legfontosabb időpontja. A más időpontokban gyújtott ünnepi tüzek népszerűsége nem vetekedhetett a nyári napforduló időpontjában gyújtott tűzzel. A tüzet azért gyújtják - a falun kívül, dombon, temetőben -, hogy a gonosz szellemeket, sárkányokat elűzzék. Ezért a tűzzel csontokat, szemetet égetnek, hogy nagy füstje legyen. (“Mintha az ördögnek akarnának tömjénezni.”) A tüzet a lányok át szokták ugrani, ebből jósolnak férjhezmenetelükre vonatkozóan.
A szokás a XVI. században már általánosan ismert volt. Szintén a XVI. század óta ismert ez a szólás: “Hosszú, mint a szentiváni ének.” Heltai Gáspár 1570-ben ezt írta: “Hallottam, hogy igen hosszú a Szent Iván éneke, hogy az ördög megkezdvén, el nem végezhette, hanem megfulladott rajta.”
A XIX. századtól a magyar proverbiumgyűjtemények a szólást a tűzgyújtást kísérő több részes, igen szép rítusének-sorozatra vonatkoztatták, mely a Nyitra környéki magyarok közt volt ismeretes. Akárcsak a pünkösdölő ének, ez is gazdag mitikus motívumkincset ölel át.
A szentiváni tűzgyújtáshoz sokféle hiedelem fűződött. Bod Péter feljegyzése szerint (1750-es évek) üszögöket vittek a gyermekek, és felszúrták a káposztáskertben, hogy a hernyó a káposztát meg ne egye, vagy a vetések közé, hogy a gabona meg ne üszkösödjék. A tűzugrás alkalmából a tűzbe dobott gyümölcsnek gyógyító erőt tulajdonítottak. Szokás volt mezei virágokból, füvekből koszorút kötni s ezt a ház elejére akasztani, tűzvész ellen.
Nádor Mária

Vers mindenkinek rovat
Ez a rovat alkalmas hely arra, hogy költői tehetséged a világ elé tárd. Ha vannak saját szerzeményeid küld el őket a megadott címre (szerzői névvel ellátva) és mi megjelentetjük. Íme az első gyöngyszem:

Szőke herceg

Szőke hajad sapka alatt
A kék szemed bennem matat
Tekinteted belém gázol,
Látja, hogy a szívem lángol.

Lángoló szívem érted ég!
Miért van ez így kérdem én?
Miért nem tartasz karjaidban,
Holtomiglan, holtodiglan?

Miért csókolsz, szeretsz még?
Neked a lelkem nem elég?
Imádnálak, szeretnélek,
Istenemként csak tetéged!

Karjaimban tartanálak,
Csókjaimmal borítnálak.
Miért nem mondod, hogy szeretsz?
Miért csak nézel és nevetsz?

Fényt vinnék az éjjeledbe,
Színt a komor életedbe.
Hangot csöndes mosolyodba,
Tüzet szívedbe, dalolva.

Kezem, kezedben remegne,
Lelkem,lelkeddel repesne,
Szívem , szíveden vérezne,
Ajkam,ajkadon éghetne.

Miért nem mondod, hogy szeretsz?
Miért csak nézel, s nevetsz?
Miért nem tartasz karjaidban,
Holtomiglan, holtodiglan?
Carmen, 2000